Document ID: 32014D0366

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Ιουνίου 2014
για τον καθορισμό του καταλόγου των προγραμμάτων συνεργασίας και την αναφορά του πλήρους ποσού της συνολικής στήριξης από το Ευρωπαϊκό Ταμείο Περιφερειακής Ανάπτυξης για κάθε πρόγραμμα στο πλαίσιο του στόχου της ευρωπαϊκής εδαφικής συνεργασίας για την περίοδο 2014 έως 2020
[κοινοποιηθείσα υπό τον αριθμό C(2014) 3776]
(2014/366/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού ειδικών διατάξεων για την υποστήριξη του στόχου της ευρωπαϊκής εδαφικής συνεργασίας από το Ευρωπαϊκό Ταμείο Περιφερειακής Ανάπτυξης (1), και ιδίως το άρθρο 4,
Ύστερα από διαβούλευση με την επιτροπή συντονισμού για τα Ευρωπαϊκά Διαρθρωτικά και Επενδυτικά Ταμεία, η οποία συστάθηκε δυνάμει του άρθρου 150 παράγραφος 1 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (2),
Εκτιμώντας τα ακόλουθα:
(1)
Το άρθρο 4 παράγραφος 1 του κανονισμού (ΕΕ) αριθ. 1299/2013 καθορίζει τους συνολικούς πόρους που διατίθενται για τον στόχο της ευρωπαϊκής εδαφικής συνεργασίας και την κατανομή τους μεταξύ της διασυνοριακής, της διακρατικής και της διαπεριφερειακής συνεργασίας.
(2)
Σύμφωνα με το άρθρο 4 παράγραφος 3 του κανονισμού (ΕΕ) αριθ. 1299/2013, η Επιτροπή ανακοίνωσε σε κάθε κράτος μέλος το μερίδιο που του αναλογεί από τα συνολικά ποσά για διασυνοριακή και διακρατική συνεργασία κατανεμημένα ανά έτος, σύμφωνα με τα κριτήρια και τη μεθοδολογία που ορίζονται στο εν λόγω άρθρο.
(3)
Σύμφωνα με το άρθρο 4 παράγραφος 3 του κανονισμού (ΕΕ) αριθ. 1299/2013, με βάση τα ανακοινωθέντα ποσά, κάθε κράτος μέλος ενημερώνει την Επιτροπή για το εάν και πώς χρησιμοποίησε τη δυνατότητα μεταφοράς που προβλέπεται στο άρθρο 5 του εν λόγω κανονισμού και τη συνακόλουθη κατανομή των κεφαλαίων που προέκυψε μεταξύ των διασυνοριακών και διακρατικών προγραμμάτων στα οποία το κράτος μέλος συμμετέχει.
(4)
Σύμφωνα με το άρθρο 4 παράγραφος 4 του κανονισμού (ΕΕ) αριθ. 1299/2013, η συνεισφορά από το Ευρωπαϊκό Ταμείο Περιφερειακής Ανάπτυξης (ΕΤΠΑ) στα διασυνοριακά προγράμματα και στα προγράμματα για τις θαλάσσιες λεκάνες βάσει του Ευρωπαϊκού Μηχανισμού Γειτονίας (ΕΜΓ) εντός του πεδίου εφαρμογής του κανονισμού (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου (3) και της προενταξιακής ενίσχυσης (ΜΠΒ II) εντός του πεδίου εφαρμογής του κανονισμού (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου (4) καθορίζεται από την Επιτροπή και τα ενδιαφερόμενα κράτη μέλη. Δεδομένου ότι τα ποσά που αφορούν τη συνεισφορά του ΕΤΠΑ στα διασυνοριακά προγράμματα και τα προγράμματα για τις θαλάσσιες λεκάνες βάσει του ΕΜΓ δεν έχουν ακόμη συμφωνηθεί, η παρούσα απόφαση καθορίζει μόνον τα ποσά για τον ΜΠΒ II.
(5)
Το άρθρο 4 παράγραφος 3 του κανονισμού (ΕΕ) αριθ. 1299/2013 προβλέπει ότι η Επιτροπή θα πρέπει να εκδώσει απόφαση που περιλαμβάνει κατάλογο όλων των προγραμμάτων συνεργασίας και αναφέρει το πλήρες ποσό της συνολικής στήριξης κάθε προγράμματος από το ΕΤΠΑ.
(6)
Επομένως, είναι σκόπιμο να συσταθεί ο κατάλογος των προγραμμάτων συνεργασίας και να αναφέρουν το συνολικό ποσό της συνολικής στήριξης κάθε προγράμματος από το ΕΤΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο κατάλογος των προγραμμάτων διασυνοριακής συνεργασίας και το πλήρες ποσό της συνολικής στήριξης του Ευρωπαϊκού Ταμείου Περιφερειακής Ανάπτυξης (ΕΤΠΑ) για κάθε πρόγραμμα, ορίζεται στο παράρτημα I.
Άρθρο 2
Ο κατάλογος των προγραμμάτων διακρατικής συνεργασίας και το πλήρες ποσό της συνολικής στήριξης του Ευρωπαϊκού Ταμείου Περιφερειακής Ανάπτυξης (ΕΤΠΑ) για κάθε πρόγραμμα, ορίζεται στο παράρτημα II.
Άρθρο 3
Ο κατάλογος των προγραμμάτων διαπεριφερειακής συνεργασίας και το πλήρες ποσό της συνολικής στήριξης του Ευρωπαϊκού Ταμείου Περιφερειακής Ανάπτυξης (ΕΤΠΑ) για κάθε πρόγραμμα, ορίζεται στο παράρτημα III.
Άρθρο 4
Η συνεισφορά του ΕΤΠΑ για τα διασυνοριακά προγράμματα, σύμφωνα με τον μηχανισμό προενταξιακής βοήθειας (ΜΠΒ ΙΙ), εντός του πεδίου εφαρμογής του κανονισμού (ΕΕ) αριθ. 231/2014 για κάθε κράτος μέλος είναι εκείνη που καθορίζεται στο παράρτημα IV.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 16 Ιουνίου 2014.

Labels: 15
19
5